
III. OBRAZLOŽENJE POLUGODIŠNJEG IZVJEŠTAJA O IZVRŠENJU PRORAČUNA

Članak 4.

	Obrazloženje polugodišnjeg izvještaja o izvršenju proračuna sastoji se od obrazloženja općeg dijela izvještaja o izvršenju proračuna.

U ovom izvještajnoj razdoblju ostvareni su:
UKUPNI PRIHODI I PRIMICI : 580.527,92 € 
UKUPNI RASHODI I IZDACI :   601.579,77 €
MANJAK PRIHODA I PRIMITAKA  :  21.051,85 €
VIŠAK PRIHODA I PRIMITAKA 2025. (PRENESENI) :  1.321.292,95 €
STANJE NOVČANIH SREDSTAVA NA POČETKU GODINE: 1.345.812,72 €
STANJE NOVČANIH SREDSTAVA NA 30.06.2026.: 1.347.725,56 €
                                                                                                          
PRIHODI POSLOVANJA (6) 
Prihodi poslovanja u prvom polugodištu 2026. godine ostvareni su u ukupnom iznosu od 580.527,92 €. U usporedbi s istim razdobljem prethodne godine zabilježeno je smanjenje prihoda poslovanja, pri čemu indeks ostvarenja iznosi 45,06. 

Prihodi  od poreza (61) 
Prihodi od poreza ostvareni su u iznosu od 206.139,48 €, uz indeks 88,14 u odnosu na isto razdoblje prethodne godine, što predstavlja smanjenje od 11,86 %.
Najznačajniji dio poreznih prihoda čine prihodi od poreza na dohodak, ostvareni u iznosu od 197.478,39 €, koji predstavljaju jedan od temeljnih izvora financiranja redovnih djelatnosti i javnih potreba Općine Rakovec.

Pomoći unutar općeg proračuna (63) 
Prihodi od pomoći ostvareni su u ukupnom iznosu od 331.408,58 €, uz indeks 40,68 u odnosu na isto razdoblje prethodne godine, što predstavlja smanjenje od 59,32 %.
Ostvarena sredstva odnose se prvenstveno na: sredstva fiskalnog izravnanja namijenjena osiguravanju ravnomjernijeg financiranja javnih potreba jedinica lokalne samouprave; sufinanciranje sanacije i održavanja nerazvrstanih cesta na području Općine Rakovec; sufinanciranje uređenja Društvenog doma Dvorišće; sufinanciranje projekata prometne infrastrukture i povećanja sigurnosti prometa; sufinanciranje programa predškolskog odgoja i obrazovanja na ruralnom području.
Smanjenje ostvarenih pomoći u odnosu na prethodnu godinu ponajprije je povezano s različitom dinamikom realizacije projekata i doznačavanja sredstava od strane nadležnih tijela.
Pomoći iz drugih proračuna i dalje predstavljaju značajan izvor financiranja razvojnih i infrastrukturnih ulaganja te omogućuju realizaciju projekata koje Općina ne bi mogla u cijelosti financirati isključivo iz vlastitih prihoda.

Prihodi od imovine (64) 
Prihodi od imovine ostvareni su u iznosu od 2.674,40 €, uz indeks 83,51 u odnosu na isto razdoblje prethodne godine, što predstavlja smanjenje od 16,49 %.
Ova skupina prihoda obuhvaća prihode ostvarene upravljanjem financijskom i nefinancijskom imovinom Općine, u skladu s važećim propisima i donesenim aktima.
Iako u ukupnoj strukturi prihoda sudjeluju manjim udjelom, prihodi od imovine predstavljaju dodatni izvor financiranja općinskih aktivnosti.

Prihodi od upravnih i drugih pristojbi i naknada  (65) 
Prihodi ove skupine ostvareni su u ukupnom iznosu od 11.918,86 €, uz indeks 238,36 u odnosu na isto razdoblje prethodne godine, što predstavlja povećanje od 138,36 %.
Najznačajniji dio ovih prihoda odnosi se na prihode od komunalne naknade i komunalnog doprinosa.
Povećanje ostvarenja ove skupine prihoda pridonosi jačanju vlastitih izvora financiranja Općine, osobito u dijelu osiguravanja sredstava za održavanje i razvoj komunalne infrastrukture.

RASHODI POSLOVANJA (3) 
Rashodi poslovanja u razdoblju od 1. siječnja do 30. lipnja 2026. godine izvršeni su u ukupnom iznosu od 395.029,37 €.
U usporedbi s istim razdobljem prethodne godine rashodi poslovanja povećani su za 34,46 %, odnosno indeks izvršenja iznosi 134,46.
Povećanje rashoda povezano je s izvršavanjem redovnih obveza Općine, rastom troškova materijala i usluga, provedbom komunalnih i društvenih programa te financiranjem javnih potreba stanovništva.
Navedeni rashodi odnose se na:

RASHODE ZA ZAPOSLENE (31) 
Rashodi za zaposlene izvršeni su u iznosu od 66.250,40 €, uz indeks 108,65 u odnosu na isto razdoblje prethodne godine.
Navedeni rashodi odnose se na plaće, doprinose i ostala materijalna prava za ukupno tri zaposlene osobe, odnosno općinsku načelnicu i dvije službenice Jedinstvenog upravnog odjela Općine Rakovec.
Povećanje rashoda za zaposlene povezano je s usklađivanjem materijalnih prava i primanja zaposlenih s gospodarskim okolnostima, inflatornim kretanjima i rastom troškova života, uz nastojanje osiguravanja odgovarajućih uvjeta rada i učinkovitog obavljanja poslova iz nadležnosti Općine.

MATERIJALNE RASHODE (32)
Materijalni rashodi izvršeni su u ukupnom iznosu od 182.027,06 €, uz indeks 166,15 u odnosu na isto razdoblje prethodne godine.
Ova skupina rashoda obuhvaća troškove potrebne za redovno funkcioniranje općinske uprave, nabavu materijala i energije, rashode za usluge, održavanje objekata i komunalne infrastrukture te ostale rashode poslovanja.

FINANCIJSKE RASHODE (34)
Financijski rashodi izvršeni su u iznosu od 14.829,74 €, uz indeks 320,11 u odnosu na isto razdoblje prethodne godine.
Ova skupina rashoda obuhvaća financijske troškove povezane s poslovanjem Općine, uključujući bankarske usluge, usluge platnog prometa i druge financijske rashode evidentirane u okviru ove skupine.

POMOĆI DANE U INOZEMSTVO I UNUTAR OPĆEG PRORAČUNA (36) 
Rashodi za pomoći izvršeni su u ukupnom iznosu od 28.348,03 €, uz indeks 95,77 u odnosu na isto razdoblje prethodne godine.
Navedeni rashodi odnose se na financiranje i sufinanciranje programa i usluga od javnog interesa, a osobito na: sufinanciranje programa predškole, odnosno programa male škole; sufinanciranje boravka djece s područja Općine Rakovec u dječjim vrtićima koji su proračunski korisnici drugih proračuna; podmirivanje obveza povezanih sa zbrinjavanjem komunalnog otpada, uključujući pripadajuće naknade.

NAKNADE GRAĐANIMA I KUĆANSTVIMA (37) 
Rashodi za naknade građanima i kućanstvima u novcu i naravi izvršeni su u ukupnom iznosu od 30.039,53 €, uz indeks 109,51 u odnosu na isto razdoblje prethodne godine, što predstavlja povećanje od 9,51 %. Izvršenje se odnosi uglavnom na socijalne programe te sufinanciranje građanima u novcu i naravi kao što su jednokratne novčane pomoći socijalno ugroženima, troškovi stanovanja socijalno ugroženima, naknade za novorođenčad,  te isplata uskrsnica umirovljenicima.

RASHODI ZA DONACIJE I KAPITALNE POMOĆI (38)
Ostali rashodi, koji uključuju tekuće i kapitalne donacije te kapitalne pomoći, izvršeni su u ukupnom iznosu od 73.534,61 €, uz indeks 119,38 u odnosu na isto razdoblje prethodne godine, što predstavlja povećanje od 19,38 %.
Sredstva ove skupine namijenjena su financiranju programa i aktivnosti od javnog interesa, uključujući potpore organizacijama civilnog društva, udrugama i drugim korisnicima proračunskih sredstava, sukladno donesenim programima i odlukama Općine.
Navedenim izdvajanjima Općina nastavlja pružati potporu društvenim, kulturnim, sportskim, humanitarnim i drugim aktivnostima važnima za razvoj lokalne zajednice.

RASHODI ZA NABAVU NEFINANCIJSKE IMOVINE  (4) 
Rashodi za nabavu nefinancijske imovine izvršeni su u ukupnom iznosu od 167.322,16 €, odnosno 10,35 % godišnjeg plana, uz indeks 70,39 u odnosu na isto razdoblje prethodne godine.
Najznačajniji dio kapitalnih rashoda odnosi se na ulaganja u cestovnu infrastrukturu, Asfaltiranje nerazvrstane ceste Rakovec – Šambar. 

IZDACI ZA FINANCIJSKU IMOVINU I OTPLATE ZAJMOVA (5) 
Izdaci za financijsku imovinu i otplate zajmova izvršeni su u ukupnom iznosu od 39.228,24 €, odnosno 50,00 % godišnjeg plana.
Navedeni izdaci u cijelosti se odnose na otplatu glavnice primljenih kredita od kreditnih institucija u javnom sektoru.
